ለሁለት የተከፈሉት የአንድነት አባላት በየፊናቸው ጠቅላላ ጉባዔ ሲያካሂዱ በተመሳሳይ መኢአድም ጠቅላላ ጉባዔውን አካሂዷል
 ለሁለት የተከፈሉት የአንድነት አባላት እሁድ በየፊናቸው ጠቅላላ ጉባዔ ሲያካሂዱ በተመሳሳይ መኢአድም ጠቅላላ ጉባዔውን አካሂዷል።በሁለት ጎራ የተከፈሉ የአንድነት ለፍትህና ለዴሞክራሲ ፓርቲ አባላት በሁለት የተለየዩ መድረኮች እሁድ መሪዎቻቸውንም መርጠዋል።አቶ በላይ ፍቃዱ የሚመሩት የአንድነት ፓርቲ 205 ጠቅላላ የጉባዔ አባላት ተገኝተውበታል ባለውና  በአንድነት ፅህፈት ቤት በተካሄደው  ስብሰባ በሚስጥር ድምጽ አሰጣጥ ሂደት አቶ በላይን በድጋሚ በአብላጫ ድምጽ ፕሬዝዳንት አድርጎ መርጧል።ሌላኛው የአንድነት ፓርቲ ስብስብ  ደግሞ በዲአፍሪክ ሆቴል በጠራው ጉባኤ 150 አባላት በጉባዔው የተገኙ ሲሆን፥ አቶ ትእግስቱ አዎሎን ሊቀመንበር አድርጎ መርጧል።የምስራቅ ቀጠና ሃላፊ እና የብሄራዊ ምክር ቤቱ አባል አቶ አየለ ስሜነህ ሊቀመንበር የመረጥነው በፓርቲው የ2004 መተዳደሪያ  ደንብ መሰረት ነው ብለዋል።በሌላ በኩል በአቶ ማሙሸት አማረ የሚመራው መኢአድ ዛሬ ጠቅላላ ጉባኤውን በፅህፈት ቤቱ አካሂዷል።ድርጅቱ አቶ ማሙሸትን ፕሬዝዳንት አድርጎ  ሲመርጥ ሌሎች የስራ አስፈፃሚ ኮሚቴ አባላትና የምክር ቤት አባላትንም ምርጫ አካሂዷል።ህጋዊ የድርጅቱ ፕሬዝዳንት እኔ ነኝ የሚሉት አቶ አበባው መሃሪ ደግሞ የተጠራው ጠቅላላ ጉባዔ ተቀባይነት የሌለው ህገ ወጥ ነው ብለዋል።አቶ ማሙሸት አማረ፥ እነ አቶ አበባው መሃሪ በጠቅላላ ጉባኤው ላይ እንዲገኙ ጥሪ አስተላልፈንላቸዋል ቢሉም ፋና ብሮድስቲንግ ኮርፖሬት ያነጋገራቸው አቶ አበባው ግን በጉባዔው ላይ እንድንገኝ የተላለፈ ጥሪ የለም፣ የጥሪው አካሄድም ትክክለኛውን አሰራር ያልተከተለ ነው ብለዋል።(ኤፍ.ቢ.ሲ)